Ellery Queen

Ellery Queen estis la pseŭdonimo de la du kuzoj Frederick Dannay (fakte Daniel Nathan; n. la 20-a de oktobro 1905 en Broklino, Novjorko; m. la 3-a de septembro 1982 en White Plains, Novjorkio) kaj Manfred Bennington Lee (fakte Manford Lepofsky aŭ Emanuel Benjamin Lepofsky; n. la 11-a de januaro 1905 en Broklino, Novjorko; m. la 3-a de aprilo 1971 en Roxbury, Konektikuto), kiuj verkis krimromanojn kiel teamo.

Ili okupiĝis pri literatura eldonado. En 1929, por konkurso en unu el la revuoj, ili kreis la romanon "La Mistero de la Romia Ĉapelo" (alia nomo estas "La Mistera Cilindro"), publikigita en la sama jaro sub la pseŭdonimo Ellery Queen. La romano gajnis la ĉefan premion de 7 500 dolaroj. Ĝi estis la unua apero de la ĉefrolulo en iliaj verkoj - juna verkisto kaj amatora detektivo Ellery Queen. Ellery estas intelektulo kiu esploras krimojn, kutime kune kun sia patro, la Novjorka Polic-Inspektoro Richard Queen, kaj "male al tradiciaj detektivaj parigoj de ĉi tiu speco, la rolo de Richard estas skribita kun sufiĉa respekto kaj bonvolo" .

Ĝi estas ankaŭ la nomo de la fikcia rolulo aperanta en iliaj romanoj kaj rakontoj, krimverkisto kiu helpas la Novjorkan policon solvi murdokazojn. Inter 1929 kaj 1971, ili verkis ĉirkaŭ tridek romanojn kaj rakontojn havante Ellery Queen kiel ĉefrolulo. Ekde 1961, ili dungis aliajn verkistojn por publikigi romanojn sub la pseŭdonimo en kiuj Ellery Queen ne aperis kiel rolulo.

La kunaŭtoroj ankaŭ verkis sub la pseŭdonimo "Barnaby Ross" (la serio havanta la surdan aktoron Drury Lane kiel la detektivon) kaj permesis al aliaj aŭtoroj publikigi kelkajn verkojn sub ambaŭ ĉi tiuj pseŭdonimoj. Tamen, tiuj libroj havantaj Ellery Queen kiel la ĉefrolulon (verkitaj ĉefe de Theodore Sturgeon kaj Avram Davidson) estas konsiderataj oficiala parto de la heredaĵo de la kuzoj. El la verkoj publikigitaj sub la pseŭdonimoj "Ellery Queen" aŭ "Barnaby Ross" kiuj ne prezentas iujn ajn el la regulaj roluloj de la serio, nur la libroj efektive verkitaj de Dannay kaj Lee estas konsiderataj oficiala verko de la kunaŭtoroj.

La serio Ellery Queen (inkluzive de tiuj verkitaj de aliaj aŭtoroj) ĉesis publikiĝi kun la morto de Lee, post kio Dannay koncentriĝis nur pri la eldonado de la krimrevuo Ellery Queen's Mystery Magazine, kiun la kunaŭtoroj kreis en 1941.

La verkoj de Dannay kaj Lee apartenas al la stilo de la "ora epoko de krimfikcio", kaj ilia distingilo estas la deziro al matematikaj intrigaj enigmoj, kombinitaj kun erudicio pri la homaj sciencoj. Kelkaj postmilitaj verkoj karakteriziĝas per elementoj de psikologia krimfikcio kaj deziro plifortigi realismon en la priskribo de la eventoj akompanantaj la krimon.

Ellery Queen estis la dua prezidanto de la Asocio de Verkistoj de Mistero de Ameriko, oficante en 1945. 

Inter 1935 ĝis 1971, 9 filmoj bazitaj sur verkaĵoj de Ellery Queen estis produktitaj en Usono.

Kiel parto de la Edgar-Premio, kiu estas ĉiujare aljuĝita de la Mistera Verkisto de Ameriko, unu el la subkategorioj estas la "Ellery Queen Award", kiu estas aljuĝita al aŭtoroj en la kampo de suspensliteraturo, kiuj verkas kiel teamo.

 Referencoj 

 Eksteraj ligiloj 



 Ellery Queen filmoj en la publika domajno
 Ellery Queen radio prezentoj en la publika domajno

Kategorio:Duopoj en literaturo
Kategorio:Fikciaj verkistoj